Man gekaap toe hy stilhou om te help | Netwerk24
Deur Jackie Kruger 21 Julie 2019 17:51
'n Uitgebrande motor in Hawston. Dit is vermoedelik die motor wat Vrydag op die R43 tussen Sandbaai en Onrusrivier gekaap is.Foto: Facebook
Die 43-jarige man was Vrydag om 23:50 op pad huis toe nadat hy by 'n vriend op Sandbaai was. Hy het naby Hermanus by 'n swart voertuig wat in die pad gestaan het, stilgehou.
Volgens kapt. Frederick van Wyk, polisiewoordvoerder, was die voorval op die R43 tussen Sandbaai en Onrusrivier.
"Die klaer het stilgehou om te help toe iemand voor sy voertuig ingespring het. Toe pluk die verdagte 'n vuurwapen uit en hou dit teen die klaer se kop.
"Hulle het toe na Hawston gery waar die verdagte mense opgelaai het. Die klaer is aangesê om in die bagasiebak te klim. Hulle het Kleinmond toe gery en hom met 'n tou vasgebind en hom gewurg. Hulle het stilgehou en hy is beveel om te loop."
Die man is glo later op 'n grondpad gekry.
Volgens Van Wyk het die klaer beserings aan sy nek en hande opgedoen en behandeling in 'n hospitaal ontvang. 'n Uitgebrande voertuig, wat nog geïdentifiseer moet word, is in Hawston gevind.
Volgens 'n ingeligte is die man se skoene, beursie en selfoon gesteel.
Die Hermanus-gemeenskapspolisiëringsforum het op sy Facebook-blad bevestig dat 'n kaping Vrydagaand tussen Sandbaai en Onrus voorgekom het. Volgens die inskrywing is 'n uitgebrande voertuig gekry, 'n dossier aangelê en word die voorval deur die polisie ondersoek.
Geen verdagtes is nog geïdentifiseer nie.
Enigeen met inligting oor die voorval kan die ondersoekbeampte, sers. Mbongeni Mazuthu, by 028 313 7000 bel.